གཤེན་སྲས་ནོར་བུ་དབང་རྒྱལ་མཆོག་དང་ཡུམ་མཁའ་འགྲོའི་སྤྲུལ་པ་ཉི་མ་མཚོ་མོ་བྱ་བ་རིགས་རྒྱུད་ཤིན་ཏུ་བཟང་ལ་ངང་རྒྱུད་འཇམ་ཞིང་རིང་བ།བཞིན་འཛུམ་བག་ཡོད་ལྡན་ཞིང་ཉམས་ཐག་གི་འགྲོ་ལ་ཕན་སེམས་ཆེ་བ།དད་པ་དང་དག་སྣང་ཆེ་བ།བསྟན་པ་རིན་པོ་ཆེར་ལྷག་བསམ་དཀར་ལ་བྱམས་དང་སྙིང་རྗེ་ལྡན་ཞིང་ཅི་ཡོད་སྦྱིན་པ་ལ་དགའ་བ།ཁ་འདོན་བཟླས་བརྗོད་ལ་བརྩོན་པ་བཅས་མཛངས་ཡོན་ནི་བརྗོད་ལས་འདས་ཤིང་ཡེ་ཤེས་ཀྱི་མཁའ་འགྲོའི་མཚན་རྟགས་དང་ལྡན་པ་རྣམ་གཉིས་ལ་སྲས་སྐུ་མཆེད་ལྔ་བྱུང་ཡང་འཁྲུངས་པའི་དང་པོ་སྲས་པོ་སྟེ།ང་ཚོ་ཆེས་ཕངས་ཤིང་འགྱོད་པ་ནི་ཁོང་ཉིད་འདུལ་བྱ་གཞན་དུ་ཕེབས་པས་ངེད་ཅག་བསོད་ནམས་ཀྱི་སྐལ་བ་དམའ་སྟབས་སྐུ་གདུང་ནི་དཔལ་གཤེན་བསྟན་ཀླུ་ཕུག་གཡུང་དྲུང་བདེ་ཆེན་གླིང་དུ་གདུང་ཞུགས་ཕུལ་གནང་མཛད།དེ་འོག་བགྲེས་པ་གཉིས་སྲས་མོ་སྟེ།ཆེ་བ་བསོད་ནམས་ལྷ་སྐྱིད་དེ་འོག་གཅུང་མོ་བསོད་ནམས་གཡང་སྐྱིད་གཉིས་ཀྱི་འོག་མ་གདན་སའི་ཁྲི་འཛིན་སོ་དྲུག་པ་ཕྱོགས་བཅུའི་དུས་གསུམ་རྒྱལ་བ་ཐམས་ཅད་ཐུགས་ཀྱི་ངོ་བོ་གཅིག་ཏུ་བསྡུས་པའི་བདག་ཉིད་སྤྲུལ་བའི་སྐུ་མཆོག་དམུ་རྒྱལ་གཤེན་གྱི་གདུང་སྲས་མཁན་ཆེན་འགྲོ་བའི་མགོན་པོ་གཙུག་ཕུད་རྣམ་གྲོལ་རྒྱལ་མཚན་མཆོག་ནི།གངས་ལྗོངས་འཛིན་མའི་དབུས་སུ་མཚན་སྙན་གྱི་བ་དན་སྲིད་རྩེ་རུ་སྒྲེང་ཞིང་མཛད་བཟང་ལྷག་བསམ་གྱི་དུང་ཟླ་རིས་མེད་མཁའ་དབྱིངས་ན་བདལ་བའི་དམུ་རིགས་གཤེན་གྱི་གདུང་རྒྱུད་ལས་བྱོན་པའི་ཡབ་དམུ་གཤེན་ཆེན་པོ་ནོར་བུ་དབང་གི་རྒྱལ་པོ་མཆོག་དང་།མཁའ་འགྲོའི་མཚན་རྟགས་ཡོངས་སུ་ཚང་བ་ཉི་མ་མཚོ་མོ་གཉིས་ལས་བསོད་ནམས་དཔལ་འབྱོར་རབ་ཏུ་རྒྱས་ཤིང་རིགས་བཟང་ཁུངས་བཙུན་གྱི་ཡབ་ཡུམ་ལས།མཁའ་འགྲོའི་དགོངས་རྟགས་བཞིན།འབྱུང་ལྡན་སུམ་བརྒྱ་དང་གཅིག་བོད་རབ་བྱུང་བཅུ་བདུན་པའི་མཐོང་ལྡན་ཞེས་པ་ཆུ་ཕོ་སྤྲེའུ་སྤྱི་ལོ་༡༩༩༢སྤྱི་ཟླ་༢ཚེས་༡༡བདག་ཅག་གི་སྟོན་པ་སངས་རྒྱས་སྐུ་བལྟམས་པའི་དུས་ཁྱད་པར་ཅན་ཧོར་ཟླ་བཅུ་གཉིས་ཕྱི་མའི་ཚེས་བརྒྱད།གཟའ་མིག་དམར།ཐ་སྐར་འགྲུབ་སྦྱོར་འཛོམས་པའི་ཚེས་བཟང་ཉིན་གྱི་ཆུ་ཚོད་བཅུ་གཉིས་སྔ་ཆ་ཙམ་ལ་འཇའ་འོད་འཁྲིགས་ཤིང་།བཀྲ་ཤིས་པའི་དགེ་རྟགས་དང་བཅས་ངོ་མཚར་ཆེ་བའི་གཟུགས་སྐུ་མངོན་པར་བལྟམས་ཤིང་ཨུ་དུམ་ཝ་རེའི་མེ་ཏོག་གིས།ཤམ་པོ་ལྷ་རྩེ་བཀོད་པ་གསར་དུ་མཛེས་ཞེས་གསུངས་པ་ལྟར་མཛེས་སྐུའི་ཉི་གཞོན་གསར་བ་མཁའ་རུ་འཛུམ་ཞིང་།གཤེན་རབ་ཚེ་དབང་ཞེས་པའི་མཚན་གསོལ་མཛད།དེ་ནས་སྐུ་བྱིས་པའི་དུས་ཡབ་ཡུམ་གཉིས་ཀྱིས་ཁོང་གི་སྐུ་ཚེ་ལ་བར་ཆད་མི་ཡོང་བའི་རྩ་ཆེའི་གཟིགས་སྐྱོང་འོག་སྐུ་གཞོན་ནུའི་དུས་འདས།